Nét die DA kan ŉ ‘nuwe begin’ vir SA verseker – MaimaneMmusi Maimane, leier van die DA Die Demokratiese Alliansie (DA) het Woensdagaand laat in reaksie op pres. Jacob Zuma se bedanking gesê hy is bly Zuma se “lang en pynlike termyn” is eindelik verby. Mmusi Maimane, leier van die DA, het gesê Zuma se bedanking is net betyds om die ekonomie van die land te probeer regruk aangesien meer mense as ooit “werkloos is en in armoede leef”. “Zuma het toegelaat dat korrupsie floreer tot die punt wat dit ons land amper heeltemal vernietig het. Dít sal vir ewig sy skandelike nalatenskap wees,” sê Maimane. Maimane sê dit was duidelik dat Zuma selfs in sy bedankingstoespraak nié verantwoordelikheid wou aanvaar vir sy “optredes wat die land skade berokken het nie”. “Zuma moet nou gedwing word om die 783 strafregtelike aanklagte teen hom te trotseer. Daar mag geen amnestie of immuniteit vir hom wees nie. Nadat die ANC uiteindelik gedoen het wat die party byna drie jaar gelede moes gedoen het, verwag ons dat hy vervolg sal word vir geregtigheid om te seëvier. “Zuma laat ŉ diep spoor van korrupsie wat elke deel van die regering en die vervolgingstelsel binnegedring het. In die lig van die ANC wat besluit het om Zuma die trekpas te gee, moet die party ook ander korrupte enkelinge soos DD Mabuza, Ace Magashule, Pule Mabe en talle ander uit die party skop,” sê Maimane. Volgens hom moet nuwe wetgewing ingestel word wat bepaal dat enigiemand wat aan korrupsie skuldig bevind word, ŉ minimum van 15 jaar tronkstraf opgelê moet word. Hy het ook geëis dat die polisiediens daadwerklike stappe moet doen om weer sy beeld van ŉ “beskermer” te herstel. “Alle tekens van Zuma se toekomstige korrupsie was daar reeds voordat hy tot president verkies is. Nou kyk die land na Cyril Ramaphosa om ons te red van ŉ man wat hy en die ANC beskerm en ondersteun het. Ons moet só iets nooit weer toelaat nie. “Ons glo dat die nuwe president ŉ mandaat van die publiek benodig, en dat Suid-Afrikaners hulself moet uitdruk oor die vraag of die ANC vertrou kan word om korrupsie aan te pak. Daarom het ons ŉ beroep gedoen op die ontbinding van die parlement, saam met ander opposisiepartye. Slegs ŉ DA-regering kan die nuwe begin bring wat Suid-Afrika so desperaat nodig het,” sê Maimane.